
Parlamentul  României

Camera  Deputaţilor

	Comisia pentru industrii si servicii

Bucureşti, 14.10.2005

Nr.23/175/2005
	Comisia pentru buget, finanţe şi

bănci

Bucureşti, 14.10.2005

Nr.22/466/2005


BIROUL PERMANENT

AL

CAMEREI DEPUTAŢILOR

În conformitate cu prevederile Regulamentului Camerei Deputaţilor, vă

înaintăm, alăturat, Raportul comun asupra proiectului de Lege privind unele măsuri pentru asigurarea respectării drepturilor de proprietate intelectuală în cadrul operaţiunilor de vămuire, primit cu adresa nr.PL.X 433 din 3 octombrie 2005.

	PREŞEDINTE,

Dan Ioan Popescu
	PREŞEDINTE,

Mihai Nicolae Tănăsescu

RAPORT  COMUN 

asupra proiectului de Lege privind unele măsuri pentru asigurarea respectării drepturilor de proprietate intelectuală în cadrul operaţiunilor de vămuire
În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru industrii şi servicii şi Comisia pentru buget, finanţe şi bănci au fost sesizate pentru dezbatere pe fond, în procedură de urgenţă, cu proiectul de Lege privind unele măsuri pentru asigurarea respectării drepturilor de proprietate intelectuală în cadrul operaţiunilor de vămuire, primit cu adresa nr.PL.X 433 din 3 octombrie 2005.

La întocmirea prezentului raport, cele două comisii au avut în vedere avizele favorabile ale Consiliului Legislativ, cu nr.743 din 21 iunie 2005 şi ale Comisiei pentru învăţământ, ştiinţă, tineret şi sport, cu nr.29/205/05.10.2005.

Prezenta lege înlocuieşte Legea nr.202/2000  privind unele măsuri pentru asigurarea respectării drepturilor de proprietate intelectuală în cadrul operaţiunilor de vămuire, cu modificările şi  completările ulterioare, care se abrogă, în scopul înlăturării disfuncţionalităţilor apărute în aplicarea acestei legi. Astfel:



- se actualizează terminologia, definiţiile şi unele prevederi procedurale în raport cu legislaţia în domeniul proprietăţii industriale care a fost armonizată cu legislaţia UE şi anume: Legea nr.84/1998 privind protecţia mărcilor şi indicaţiilor geografice, Legea nr.255/1998 privind noile soiuri de plante, Legea nr.64/1991 republicată (2002) privind brevetele de invenţie, Legea nr.129/1992 privind protecţia desenelor şi modelelor industriale, republicată (2003);

- se introduc obligaţiile ce revin autorităţii vamale române, aşa cum sunt stipulate de Acordul privind unele aspecte de proprietate intelectuală legate de comerţ (TRIPS) 1994, ratificat prin Legea nr. 133/1994;

- se transpun prevederile din Regulamentul nr.1383/2003 privind acţiunile de control vamal îndreptat împotriva mărfurilor susceptibile a aduce atingere unor drepturi de proprietate intelectuală şi măsurile care trebuie luate împotriva mărfurilor care au încălcat mai multe drepturi.



Modificările şi completările operate se referă la: dispoziţiile generale din Capitolul I în care se precizează la început, la art.1 şi art.2, sfera de aplicabilitate a legii, care se extinde, iar la art.3, se preia noua terminologie armonizată cu reglementările Uniunii Europene, în definiţii, de exemplu la drepturile de proprietate intelectuală se includ drepturile asupra soiurilor de plante, şi se preiau la pct.11 definiţiile în acord cu noul Regulament (EC) nr.1383/2003.  


          Alte modificări se referă la eliminarea taxei pentru procesarea cererii de intervenţie, eliminarea garanţiei depuse de titularii de drepturi de proprietate intelectuală, condiţiile în care se refuză o cerere de intervenţie, termenul de acceptare a cererii de intervenţie, modificarea procedurilor în cazul mărfurilor perisabile, a celor care aduc atingere unui drept asupra desenelor, modelelor industriale, brevetelor de invenţie, brevetelor de soi şi altele.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterea proiectului au participat, în conformitate cu prevederile art.51 şi 52 din Regulamentul Camerei Deputaţilor din partea Guvernului, reprezentanţii Autorităţii Naţionale a Vămilor.

La lucrările celor două comisii reunite au fost prezenţi 19 deputaţi, din totalul de 23 membri ai Comisiei pentru industrii şi servicii, respectiv 25 de deputaţi din totalul de 26 de membri ai Comisiei pentru buget, finanţe şi bănci. Raportul comun a fost adoptat în unanimitate.

Proiectul de lege a fost adoptat de Senat în şedinţa din 27 septembrie 2005.

Potrivit art.75 din Constituţia României, republicată, şi art.86 din Regulamentul Camerei Deputaţilor, Camera Deputaţilor este Cameră decizională, iar Senatul este prima Cameră sesizată.

În urma dezbaterii în şedinţa din 13.10.2005, comisiile reunite  propun admiterea proiectului de lege în forma adoptată de Senat.

	PREŞEDINTE,

Dan Ioan Popescu

SECRETAR,  
Aurelia Vasile
	PREŞEDINTE,

Mihai Nicolae Tănăsescu

SECRETAR,   

Radu Cătălin Drăguş


                 Expert,                                                                                                   Consilieri,

Dr.Maria Cristina Bălănescu                                                                             Mariana Bărdiţă

                                                                                                                           Alexandru Onete

